**Nikotínamidribozid** (**NR**) je pyridínový nukleozid a jeden z vitamérov vitamínu B3. V tele sa premieňa na nikotínamidadeníndinukleotid (NAD+) prostredníctvom dvoj- alebo trojkrokovej obnovovacej dráhy.

História
--------

Nikotínamidribozid bol identifikovaný ako prekurzor v syntéze NAD+ a súčasť obnovovacích dráh syntézy NAD+ u baktérií i eukaryotov. U baktérií bol prvý raz opísaný v roku 1944 ako nutný rastový faktor pre kultúru *Haemophilus influenzae*. Bolo zistené, že *H. influenzae* potrebuje X faktor (hemín) a V factor (NAD+) pre svoj rast. Bolo ukázané, že V faktor, purifikovaný z krvi, existuje v troch podobách: NAD+, nikotínamidmononukleotid (NMN) a nikotínamidribozid (NR). Prítomnosť NR viedla k najrýchlejšiemu rastu *H. influenzae*.

*H. influenzae* nemôže využiť kyselinu nikotínovú, nikotínamid, ani aminokyseliny ako sú tryptofán (Trp) alebo aspartát (Asp), ktoré v tej dobe boli známe ako prekurzory tvorby NAD+. *H. influenzae* je teda plne závislý na obnove prekurzorov NAD+ zo svojho okolia.

Identifikácia nikotínamidribozidu ako prekurzoru NAD+ u eukaryotov vyšla zo štúdie pelagry. Pelagra bola prvá choroba asociovaná s nedostatkom NAD+. Joseph Goldberger spojil pelagru s nedostatkom živín v roku 1914 a neskôr ju Conrad Elvehjem spojil s nedostatkom vitamínu B3 v roku 1937. Bolo preukázané, že hladina NAD+ (vtedy nazývaného koenzým I) bola extrémne nízka u ľudí s pelagrou a kyselina nikotínová a nikotínamid boli identifikované ako prekurzory na zvýšenie hladiny NAD+. Aktuálne je známe, že pelagra je závažný chronický nedostatok NAD+, ktorý možno liečiť pomocou správnej stravy.

Ďalšie štúdie metabolizmu NAD+ identifikovali regulačné dráhy, ktoré bunky a tkanivá využívajú na udržanie dostupnosti NAD+. NAD+ a jeho prekurzory kyselina nikotínová a nikotínamid sú dôležité koenzýmy v bunkových redoxných reakciách a syntéze ATP. Klasické dráhy syntézy opísané u eukaryotov zahŕňajú osemkrokovú *de novo* syntézu z tryptofánu; Preissovu-Handlerovu dráhu, teda trojkrokovú dráhu využívajúcu kyselinu nikotínovú; a dráhu využívajúcu nikotínamid a enzým nikotínamidfosforibozyltransferázu (NAMPT), pôsobením ktorého vzniká nikotínamidmononukleotid.

V roku 2004 bola objavená nová dráha, ktorá využívala nikotínamidribozid ako prekurzor syntézy NAD+ u eukaryotov. Nikotínamidribozid je aktuálne rozpoznávaný ako vitamér vitamínu B3, ktorý sa nachádza v kravskom i ľudskom mlieku. Po tom, čo sa nikotínamidribozid dostane do bunky, rýchlo sa fosforyluje pôsobením nikotínamidribozidkináz (NRK1 a NRK2), čím vzniká nikotínamidmononukleotid (NMN), čím obchádza dráhy, ktoré boli známe dovtedy. NMN sa potom mení na NAD+ pôsobením NMN-adenylyltransferázy (NMNAT).

Výskum u cicavcov indikuje, že NRK1 je cytozolový proteín, ktorý je kódovaný génom *Nmrk1*. Nachádza sa vo väčšine tkanív, ale hlavne v obličkách a pečeni. Proteín NRK2 by mohol súvisieť so svalovým tkanivom vrátane srdcového svalu. Je kódovaný génom *Nmrk2* a vyzerá to tak, že je exprimovaný vo vyššom množstve počas metabolického stresu alebo bunkového poškodenia. Keďže rôzne druhy tkaniva vykazujú rôzne koncentrácie nikotínamidribozidu a nikotínamidribozidkináz, je pravdepodobné, že schopnosť využiť nikotínamidribozid je rôzna u rôznych tkanív.

Metabolické štúdie ukázali, že NAD+, kedysi pokladaný za stabilnú molekulu, sa kontinuálne používa, čo vyžaduje prísnu reguláciu na udržania metabolickej homeostázy. Využitie nikotínamidribozidu u cicavcov môže zahŕňať exogénne zdroje z potravy i endogénny obnovovacie dráhy, pomocou ktorých sa intermediáty recyklujú. Naďalej sa študuje metabolizmus nikotínamidribozidu a jeho interakcie s ostatnými dráhami syntézy NAD+. Dráhy nikotínamidu a nikotínamidribozidu vždy zahŕňajú amidovú skupinu a niekedy sa označujú ako „amidované dráhy". Dráhy *de novo* syntézy z tryptofánu a obnova z kyseliny nikotínovej sa označujú ako „deamidované dráhy" a zdieľajú amidačný enzým NAD syntázu 1 (NADSYN), ktorý katalyzuje rýchlosť určujúci krok dráhy. Poškodenia alebo nerovnováhy v metabolizme NAD+ boli pozorované u mnohých porúch a možnosť obnovy hladiny NAD+ pomocou podania prekurzorov NAD+ je oblasť aktívneho výskumu.

Chemické vlastnosti
-------------------

V doplnkoch stravy sa nikotínamidribozid predáva v podobe chloridu, ktorý sa komerčne nazýva **niagén**. Molárna hmotnosť nikotínamidribozidu je 255,25 g/mol, molárna hmotnosť nikotínamidribozid-chloridu je 290,70 g/mol. To znamená, že 100 mg chloridovej soli obsahuje 88 mg nikotínamidribozidu.

Biosyntéza
----------

*Bližšie informácie v hlavnom článku: Nikotínamidadeníndinukleotid#Biosyntéza*
Nikotínamidribozid je prekurzor v syntéze NAD+ a účastní sa metabolických dráh, ktoré premieňajú vitamíny B3 na NAD+. NAD+ sa u cicavcov syntetizuje *de novo* z tryptofánu, prostredníctvom Preissovej-Handlerovej dráhy z kyseliny nikotínovej alebo obnovovacou dráhou z nikotínamidu.

Premena nikotínamidribozidu na NAD+
Nikotínamidribozid sa takisto využíva v ďalšej dráhe, kde dochádza k fosforylácii pôsobením nikotínamidribozidkináz (NRK1 a NRK2). U kvasiniek bolo ukázané, že nikotínamidribozid sa rozkladá nukleozidázami Pnp1, Urh1 a Meu1 predtým, než sa premení na NAD+ pomocou Preissovej-Handlerovej dráhy a pôsobením nikotínamidázy Pnc1.

Komercializácia
---------------

Firma ChromaDex si v júli 2012 licencovala patent a začala vyvíjať proces na výrobu nikotínamidribozidu. Táto firma sa v roku 2016 dostala do patentového sporu s firmou Elysium Health ohľadne práv k nikotínamidribozidovým doplnkom stravy.

Bezpečnosť
----------

V roku 2016 označila americká Správa potravín a liečiv (FDA) nikotínamidribozid ako všeobecne považovaný za bezpečný (*generally recognizes as safe*, status GRAS) a umožnila ChromaDexu výrobu chloridovej soli nikotínamidribozidu (NRC, Niagen™). V roku 2020 bolo povolené jeho použitie v doplnkoch stravy v Európskej únii.

Referencie
----------

1. 1 2 3 4 5   Nicotinamide Riboside-The Current State of Research and Therapeutic Uses.. *Nutrients*, 31 May 2020, s. 1616. DOI: 10.3390/nu12061616. PMID 32486488.
2. ↑  Bogan, KL; Brenner, C. Nicotinic acid, nicotinamide, and nicotinamide riboside: a molecular evaluation of NAD+ precursor vitamins in human nutrition. *Annu. Rev. Nutr.*, 2008, s. 115–130. DOI: 10.1146/annurev.nutr.28.061807.155443. PMID 18429699.
3. 1 2 3   Microbial NAD metabolism: lessons from comparative genomics.. *Microbiology and Molecular Biology Reviews*, September 2009, s. 529–41. DOI: 10.1128/MMBR.00042-08. PMID 19721089.
4. ↑  World Health Organization; Centers for Disease Control and Prevention. *Laboratory Methods for the Diagnosis of Meningitis caused by Neisseria meningitidis, Streptococcus pneumoniae, and Haemophilus influenzae*. Second. vyd. Geneva, Switzerland : WHO Press, World Health Organization, 2011. Dostupné online. Chapter 9 Identification and Characterization of Haemophilus influenzae, s. 87–104.
5. 1 2   Codehydrogenase I and Other Pyridinium Compounds as V-Factor for Hemophilus influenzae and H. parainfluenzae.. *Journal of Bacteriology*, June 1944, s. 535–50. DOI: 10.1128/JB.47.6.535-550.1944. PMID 16560803.
6. 1 2  Belenky, P.. NAD+ Metabolism in Health and Disease. *Trends in Biochemical Sciences*, 2007, s. 12–19. DOI: 10.1016/j.tibs.2006.11.006. PMID 17161604.
7. 1 2 3 4 5 6 7 8   Balancing NAD+ deficits with nicotinamide riboside: therapeutic possibilities and limitations. *Cellular and Molecular Life Sciences*, 2022-08-02, s. 463. ISSN 1420-9071. DOI: 10.1007/s00018-022-04499-5. PMID 35918544.
8. 1 2   NAD(+) homeostasis in health and disease.. *Nature Metabolism*, January 2020, s. 9–31. Dostupné online [cit. 2023-02-06]. ISSN 2522-5812. DOI: 10.1038/s42255-019-0161-5. PMID 32694684. (po anglicky)
9. 1 2 3 4 5 6 7 8   The emergence of the nicotinamide riboside kinases in the regulation of NAD+ metabolism. *Journal of Molecular Endocrinology*, 2018, s. R107–R121. DOI: 10.1530/JME-18-0085. PMID 30307159.
10. 1 2 3   Preclinical and clinical evidence of NAD(+) precursors in health, disease, and ageing.. *Mechanisms of Ageing and Development*, October 2021, s. 111567. Dostupné online. DOI: 10.1016/j.mad.2021.111567. PMID 34517020.
11. ↑   Nicotinamide riboside, a trace nutrient in foods, is a vitamin B3 with effects on energy metabolism and neuroprotection.. *Current Opinion in Clinical Nutrition and Metabolic Care*, November 2013, s. 657–61. Dostupné online. DOI: 10.1097/MCO.0b013e32836510c0. PMID 24071780.
12. ↑   Simultaneous quantitation of nicotinamide riboside, nicotinamide mononucleotide and nicotinamide adenine dinucleotide in milk by a novel enzyme-coupled assay.. *Food Chemistry*, 15 April 2017, s. 161–168. Dostupné online. DOI: 10.1016/j.foodchem.2016.10.032. PMID 27979136.
13. 1 2   *Nikotínamid ribozid - GymBeam* [online]. Najlekáreň.eu, [cit. 2023-07-30]. Dostupné online.
14. 1 2   *Spherix/ChromaDex GRAS submission* [online].. Dostupné online.
15. ↑   *Nicotinamide riboside* [online].. Dostupné online.
16. 1 2   *GRAS Notices, GRN No. 635* [online]. [Cit. 2023-07-30]. Dostupné online. Archivované 2017-02-11 z originálu.
17. 1 2   Age-related NAD(+) decline.. *Experimental Gerontology*, 22 February 2020, s. 110888. DOI: 10.1016/j.exger.2020.110888. PMID 32097708.
18. ↑   *ChromaDex Licenses Exclusive Patent Rights for Nicotinamide Riboside (NR) Vitamin Technologies* [online]. 2012-07-16, [cit. 2019-02-15]. Dostupné online.
19. ↑   Firms feud over purported age-fighting molecule. *Chemical & Engineering News*, 2018. Dostupné online.
20. ↑   *GRAS Notice (GRN) No. 635* [online].. Dostupné online.
21. ↑   *Vykonávacie nariadenie Komisie (EÚ) 2020/16 z 10. januára 2020, ktorým sa povoľuje umiestnenie nikotínamidribozid-chloridu na trh ako novej potraviny podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Text s významom pre EHP)* [online]. [Cit. 2023-07-30]. Dostupné online.

Pozri aj
--------

* Kyselina nikotínová
* Nikotínamid
* Nikotínamidmononukleotid
* Nikotínamidadeníndinukleotid
* Nikotínamidadeníndinukleotidfosfát
* Vitamín B3

Zdroj
-----

*Tento článok je čiastočný alebo úplný preklad článku Nicotinamide riboside na anglickej Wikipédii.*